Ir-regoli għall-iskambju ta' informazzjoni dwar reati tat-traffiku mwettqa minn sewwieqa ta' vetturi barranin ser japplikaw għall-pajjiżi kollha tal-UE mill-2017. L-estensjoni tar-regoli eżistenti biex jiġu inklużi r-Renju Unit, l-Irlanda u d-Danimarka hija l-bidla prinċipali li saret mid- direttiva dwar l-infurzar transkonfinali l-ġdida adottata mill-Kunsill fit-2 ta' Marzu 2015 Bażi legali ġdida : trasport L-UE diġà għandha direttiva dwar l-iskambju ta' informazzjoni dwar reati tat-traffiku fit-toroq. Din ġiet adottata fl-2011 bil-kooperazzjoni tal-pulizija bħala l-bażi legali tagħha. Minħabba l-pożizzjoni speċjali tagħhom fir-rigward tal-kooperazzjoni tal-pulizija, ir-Renju Unit, l-Irlanda u d-Danimarka ma ħadux sehem. Saret meħtieġa direttiva ġdida meta fis-6 ta' Mejju 2014 il-Qorti tal-Ġustizzja ddeċidiet li l-bażi legali għandha tkun it-trasport. Id-direttiva l-antika ġiet annullata, iżda l-Qorti pprovdiet perjodu ta' sena għad-dħul fis-seħħ ta' att legali ġdid. L-adozzjoni rapida tad-direttiva l-ġdida tfisser li mhux ser ikun hemm l-ebda nuqqas fl-applikazzjoni tar-regoli. Tissottolinja wkoll l-importanza tal-azzjoni tal-UE f'dan il-qasam. Titjib tas-sigurtà fit-toroq L-għan tad-direttiva ma nbidilx: li ttejjeb is-sigurtà fit-toroq u tiżgura trattament ugwali għas-sewwieqa kollha Kif taħdem is-sistema Skont id-direttiva, l-istati membri jistgħu jaċċessaw data nazzjonali ta' xulxin dwar ir-reġistrazzjoni tal-vetturi biex jintraċċaw il-persuni responsabbli għal ċerti reati li jipperikolaw is-sigurtà fit-toroq. L-awtur preżunt tar-reat jista' jiġi kkuntattjat permezz ta' mudell ta' ittra inkluża fid-direttiva. Huwa f'idejn l-istat membru fejn seħħ ir-reat biex jiddeċiedi dwar is-segwitu, bħal pereżempju l-impożizzjoni ta' multa. L-iskambju tad-data jkopri tmien reati ewlenin marbutin mas-sigurtà fit-toroq: meta sewwieq ma jirrispettax il-limitu tal-veloċità, ma jużax iċ-ċinturin tas-sikurezza, ma jieqafx fuq id-dawl l-aħmar tat-traffiku, isuq taħt l-influwenza tax-xorb, isuq taħt l-influwenza tad-drogi, ma jilbisx l-elmu protettiv, juża korsija pprojbita, u juża telefon ċellulari jew apparat ieħor ta' komunikazzjoni b'mod illegali, waqt li jkun qed isuq. Kemm hi serja l-problema ta' reati tat-traffiku mwettqa f'pajjiż ieħor? Skont il-Kummissjoni, il-probabbiltà li sewwieq ta' karozza rreġistrata f'pajjiż ieħor iwettaq reat hija ta' tliet darbiet aktar minn dik ta' sewwieq residenti. F'pajjiżi b'volum kbir ta' traffiku ta' transitu u turistiku, ir-reati ta' veloċità eċċessiva mwettqa minn sewwieqa mhux residenti jistgħu jilħqu 50 % tal-għadd totali ta' reati matul fl-aqwa tal-istaġun. Qbil mal-Parlament Ewropew Il-qbil mal-Parlament Ewropew intlaħaq f'Diċembru 2014. Il-Parlament ivvota fis-sessjoni plenarja tiegħu fil-11 ta' Frar 2015. Il-passi li jmiss Id-direttiva l-ġdida ser tidħol fis-seħħ erbat ijiem wara l-pubblikazzjoni tagħha fil-Ġurnal Uffiċjali tal-UE. Dan mistenni li jseħħ ftit jiem wara li d-direttiva tkun ġiet iffirmata minn rappreżentanti tal-Kunsill u l-Parlament Ewropew. L-istati membri jridu jinkorporawha fil-liġijiet nazzjonali tagħhom sas-6 ta' Mejju 2015 Peress li r-Renju Unit, l-Irlanda u d-Danimarka jeħtieġ li jagħmlu sforz addizzjonali biex jimplimentaw is-sistema, huma ser ikollhom sentejn oħra biex jadottaw id-dispożizzjonijiet nazzjonali tagħhom (sas-6 ta' Mejju 2017). Il-Kummissjoni se tivvaluta l-effikaċja tad-direttiva sa Novembru 2016. F'dak l-istadju, hija tista' tipproponi xi bidliet għaliha. Direttiva dwar l-iskambju transkonfinali ta' informazzjoni dwar reati tat-traffiku Dikjarazzjoni dwar l-adozzjoni tad-direttiva dwar ir-reati tat-traffiku Ara l-paġna tal-laqgħa